Diari Oficial de la Generalitat Valenciana


Sumari del DOGV 8081, del 11-07-2017 (2017/6233)

ORDRE 29/2017, de 6 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de la concessió de subvencions per a la dinamització de museus i col·leccions museogràfiques permanents reconegudes de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/07/06/29/dof/vci/html**

### Dades del document

Número de DOGV
:   8081

Data del DOGV
:   11-07-2017

Secció del DOGV
:   I. DISPOSICIONS GENERALS

Número del document
:   2017/6233

CVE
:   RGCY-H-4290-3127

Data del document
:   06-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * museu
    * ajuda pública

ORDRE 29/2017, de 6 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de la concessió de subvencions per a la dinamització de museus i col·leccions museogràfiques permanents reconegudes de la Comunitat Valenciana. [2017/6233]  
PREÀMBUL  
  
La Constitució espanyola estableix en l'article 46 que els poders públics garantiran la conservació i promouran l'enriquiment del patrimoni històric, cultural i artístic dels pobles d'Espanya i dels béns que l'integren, i que correspon a aquests facilitar la participació de tots els ciutadans en la vida cultural, segons l'article 9.2.  
  
L'Estatut d'Autonomia de la Comunitat Valenciana estableix, en l'article 49.1.4 i 49.1.5, la competència exclusiva de la Generalitat en matèria de cultura.  
D'acord amb el que estableixen la Llei 38/2003, de 17 de novembre, general de subvencions, i l'article 91 de la Llei 4/1998, d'11 de juny, de la Generalitat Valenciana, del patrimoni cultural valencià, i amb la finalitat d'impulsar la conservació, la promoció i la difusió del patrimoni cultural valencià, es convoquen subvencions per a la dinamització de museus i col·leccions museogràfiques permanents reconegudes de la Comunitat Valenciana.  
Com a conseqüència de l'anterior i per tal de dotar de la necessària concurrència i transparència al procediment d'aquestes subvencions, es publiquen aquestes bases reguladores d'acord amb la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Aquestes bases reguladores s'emmarquen en el Pla estratègic de subvencions 2016-2019 de la Conselleria d'Educació, Investigació, Cultura i Esport, aprovat per la Resolució de 30 d'agost de 2016, del seu titular, publicat en el Diari Oficial de la Generalitat Valenciana, de 5 de setembre de 2016.  
Les subvencions d'aquesta convocatòria no necessiten ser notificades a la Comissió Europea, atés que estan acollides al règim de minimis establit en el Reglament (CE) número 1407/2013, de la Comissió, de 18 de desembre de 2013 (DOUE L 352/1, de 24 de desembre), relatiu a l'aplicació dels articles 107 i 108 del Tractat de Funcionament de la Unió Europea, en virtut del qual les ajudes de minimis no suposen, pel seu import, un falsejament de la competència que afecte els intercanvis comercials entre els estats membres de la Unió Europea.  
  
En cap cas, aquestes subvencions podran superar l'import màxim total per beneficiari de 200.000 euros durant un període de tres exercicis fiscals, ni individualment ni com a resultat de l'acumulació amb altres subvencions de minimis concedides al mateix beneficiari, conforme estableix el Reglament (CE) número 1407/2013, de la Comissió.  
  
Sense perjuí de l'anterior, serà possible l'acumulació d'un altre tipus d'ajudes o subvencions per a la mateixa acció subvencionada, excepte si aquesta acumulació condueix a una intensitat de l'ajuda superior a l'establida per a les circumstàncies concretes de cada cas, en un reglament d'exempció per categories o en una decisió adoptada per la Comissió.  
  
No podrà aplicar-se el règim de minimis a les empreses que operen en els sectors determinats en el punt 1 de l'article 1 del reglament esmentat.  
Per això, havent-se atés els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, ja que s'han informat l'Advocacia de la Generalitat i la Intervenció Delegada, i s'ha efectuat el tràmit d'informació pública, demanats els informes preceptius, de conformitat amb l'article 43.1 d de la Llei 5/1983, de 30 de desembre, del Consell, i fent ús de la competència atribuïda per l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 3 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i l'article 1 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, modificat pel Decret 73/2016, de 10 de juny, de 2016, del Consell i conforme el Consell Jurídic Consultiu de la Comunitat Valenciana,  
  
  
  
ORDENE  
  
CAPÍTOL I  
Disposicions generals  
  
Article 1. Objecte i finalitat  
La present ordre estableix les bases reguladores que regiran el procediment de gestió i concessió de les subvencions per tal de donar suport i fomentar la dinamització cultural de museus i col·leccions museogràfiques permanents reconegudes de la Comunitat Valenciana, dins de l'àmbit d'actuació de la conselleria en matèria de cultura.  
  
Article 2. Activitats subvencionables  
Es finançaran amb aquests fons aquelles actuacions o projectes que contribuïsquen a conéixer, promoure i difondre els fons dels museus i les col·leccions museogràfiques inclosos en el Sistema Valencià de Museus.  
  
Article 3. Beneficiaris  
Els titulars dels museus i col·leccions museogràfiques permanents, reconegudes de conformitat amb el que estableixen la Llei 4/1998, d'11 de juny, de la Generalitat Valenciana, del patrimoni cultural valencià, i l'Ordre de 6 de febrer de 1991, de la Conselleria de Cultura, Educació i Ciència sobre el reconeixement de museus i col·leccions museogràfiques permanents.  
  
  
CAPÍTOL II  
Procediment  
  
Article 4. Procediment de concessió  
1. El procediment de concessió de les subvencions regulades en aquestes bases es tramitarà en règim de concurrència competitiva, de conformitat amb allò que disposa l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. El procediment s'iniciarà d'ofici mitjançant una convocatòria aprovada per una resolució de la persona titular de la conselleria competent en matèria de cultura i es publicarà en el Diari Oficial de la Generalitat Valenciana.  
  
Article 5. Sol·licituds i documentació  
1. Les sol·licituds es formularan d'acord amb els models i terminis que es determinen en la corresponent convocatòria.  
2. Juntament amb la documentació específica que determine la convocatòria, les persones sol·licitants hauran d'acreditar:  
a) Estar legalment constituïdes, gaudir de capacitat jurídica i d'obrar, tindre la seu a la Comunitat Valenciana i tindre com a fins la realització d'activitats destinades a la promoció i el foment d'activitats culturals o artístiques en l'àmbit dels museus i col·leccions museogràfiques permanents reconegudes.  
b) No estar incursos en les prohibicions per a obtindre la condició de beneficiari establides en l'article 13, apartats 2 i 3 de la Llei 38/2003, de 17 de novembre, general de subvencions, l'acreditació de la qual es realitzarà per mitjà de la presentació d'una declaració responsable.  
  
c) No figurar com a beneficiaris d'una subvenció nominativa per a la mateixa finalitat, segons la Llei de pressupostos de la Generalitat vigent en cada exercici.  
d) Acreditació de trobar-se al corrent de les seues obligacions tributàries i davant de la Seguretat Social. Per a això, la persona sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.   
Així mateix, les persones sol·licitants podran autoritzar la consulta de les seues dades d'identitat i residència mitjançant el sistema de verificació i consulta de dades d'identitat i residència, de conformitat amb el que disposa el mencionat decret.  
e) Si és el cas, declaració responsable de les ajudes de minimis concedides per qualsevol projecte a l'entitat sol·licitant inclosos els costos per als quals se sol·licita suport, durant els dos exercicis fiscals anteriors i durant l'exercici fiscal en curs amb indicació de l'import, l'organisme, la data de concessió i el règim d'ajudes en què s'empara; o, si és el cas, la declaració de no haver-ne rebut cap.  
3. La sol·licitud juntament amb la documentació requerida es presentarà en les formes i els llocs previstos, de conformitat amb l'article 16 de la Llei 39/2015, d'1 d'octubre, de procediment administratiu comú de les administracions públiques.  
4. Quan la sol·licitud no reunisca els requisits exigits o no s'adjunte la documentació que, d'acord amb aquesta ordre, siga exigible, es notificarà a la persona sol·licitant la causa que impedeix la continuació del procediment, i se li demanarà que, de conformitat amb l'article 68 de la Llei 39/2015, d'1 d'octubre, de procediment administratiu comú de les administracions públiques, esmene la falta o acompanye els documents preceptius en el termini de deu dies, amb indicació que, si no ho fa, es considerarà que desisteix de la seua petició, prèvia resolució dictada en els termes que preveu la mencionada legislació.  
  
  
Article 6. Ordenació i instrucció  
1. L'ordenació i la instrucció del procediment de concessió correspondrà a la direcció general competent en matèria de cultura, que rebrà les sol·licituds presentades, realitzarà d'ofici totes les actuacions que es consideren necessàries per a determinar, conéixer i comprovar les dades, en virtut de les quals haurà de formular la proposta de resolució.  
  
2. L'avaluació de les sol·licituds s'efectuarà d'acord amb els criteris, les formes i les prioritats de valoració establits en aquestes bases o, si és el cas, en la convocatòria.  
Una vegada avaluades les sol·licituds, l'òrgan col·legiat, a què es refereix l'article següent, haurà d'emetre un informe en què es concrete el resultat de l'avaluació efectuada.  
3. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució definitiva que haurà d'expressar: la persona sol·licitant o la relació de sol·licitants per als quals es proposa la concessió de la subvenció i la seua quantia, i caldrà especificar la seua avaluació i els criteris de valoració seguits per a efectuar-la. Igualment, es farà constar de manera expressa, si és el cas, les propostes de denegació.  
  
Article 7. Comissió d'Avaluació i Valoració  
1. La comissió d'avaluació i valoració que estarà integrada per:  
1r. La persona titular de la subdirecció general competent en matèria de cultura, que ostentarà la presidència de la comissió o la persona en qui delegue.  
2n. La persona titular de la direcció del Servei de Museus i Patrimoni Moble, que ostentarà la vicepresidència de la comissió o la persona en qui delegue.  
3r. Les persones titulars de les direccions dels serveis de les direccions territorials competents en matèria de cultura, que actuaran com a vocals.  
4t. Un tècnic o tècnica adscrit a la direcció general competent en matèria de cultura amb veu i vot, ostentarà la secretaria de la comissió.  
  
2. La dita comissió formularà la proposta de concessió provisional a l'òrgan concedent, a través de l'òrgan instructor, sense perjuí de les especialitats que puguen derivar-se de la capacitat d'autoorganització de les administracions públiques.  
3. La comissió actuarà com a òrgan col·legiat, de conformitat amb el que preveuen els articles 15 i següents de la Llei 40/2015, d'1 d'octubre, de règim jurídic del sector públic.  
4. La seua composició serà paritària en gènere, respectant el principi de presència equilibrada de dones i homes en la designació de membres d'òrgans col·legiats, de conformitat amb el que preveu la Llei orgànica 3/2007, de 22 de maig per a la igualtat efectiva de dones i homes.  
  
  
Article 8. Criteris d'atorgament i quantia de la subvenció  
a) Projectes i activitats que vinculen el museu o col·lecció museogràfica permanent amb els centres educatius del seu municipi. La puntuació màxima serà de fins a 3 punts.  
Es valorarà la realització de: visites guiades, tallers i quaderns didàctics, concursos de contes i dibuixos i contacontes, 1,5 punts; projectes culturals que promoguen les polítiques inclusives, 1 punt; activitats culturals diferents a les anteriors dirigides als centres escolars al qual pertanga per museu i la col·lecció museogràfica permanent, 0,5 punts.  
b) Projectes que destaquen la importància dels fons que hi ha als museus i/o la col·lecció museogràfica. La puntuació màxima serà de fins a 3 punts.  
Es valorarà: l'edició de fullets divulgatius en suport paper o informàtic, 1,25 punts; la publicació d'estudis i catàlegs dels fons, en suport paper o informàtic, 0,50 punts; la cartelleria externa i la publicitat en mitjans de comunicació en suport paper o informàtic, 0,50 punts.  
  
c) Elaboració d'estadístiques anuals i estudis de públic. La puntuació màxima serà de fins a 1 punt.  
Es valorarà: estadística anual, 0, 50 punts; estadística anual amb estudi de públic, 1 punt.  
d) Activitats que generen participació cultural i social. La puntuació màxima serà de fins a 3 punts.  
Es valoraran: visites guiades, conferències i cursos, 1,5 punts; la difusió dels fons a través d'exposicions, 1,5 punts.  
La quantia màxima a percebre per les entitats que, si és el cas, resulten beneficiades per l'atorgament de la subvenció no podrà superar en cap cas el 80 % del pressupost total, l'IVA inclòs, de l'activitat. La quantitat màxima s'establirà en les corresponents convocatòries.  
  
  
Article 9. Resolució  
1. Una vegada aprovada la proposta de resolució definitiva, s'elevarà a la persona titular de la conselleria competent en matèria de cultura, que serà la competent per a resoldre el procediment, d'acord amb el que preveu la normativa que regula el procediment administratiu comú de les administracions públiques, en aquestes bases i, si és el cas, en la corresponent convocatòria, tot això sense perjuí de les disposicions vigents sobre delegació de competències.  
2. La resolució contindrà la persona sol·licitant o la relació de sol·licitants a qui es concedeix la subvenció i es farà constar, si és el cas, de manera expressa, la desestimació de la resta de les sol·licituds. A més, haurà d'incloure una relació ordenada de totes les sol·licituds que, complint les condicions administratives i tècniques establides en aquestes bases per a adquirir la condició de beneficiari, no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació atorgada a cada una d'aquestes en funció dels criteris de valoració previstos en aquesta.  
3. El termini màxim per a resoldre i notificar la resolució del procediment serà de sis mesos comptats a partir de la publicació de la corresponent convocatòria, llevat que aquesta pospose els seus efectes a una data posterior. El venciment del termini màxim sense haver-se notificat la resolució legitima les persones interessades per a entendre desestimada per silenci administratiu la sol·licitud de concessió de la subvenció.  
4. La resolució del procediment es notificarà a les persones interessades d'acord amb el que preveu la legislació que regula el procediment administratiu comú. La pràctica de la notificació o publicació s'ajustarà a les disposicions contingudes en l'esmentada normativa.  
  
Article 10. Publicacions i difusió  
1. La publicació de les subvencions concedides haurà de realitzar-se en el Diari Oficial de la Generalitat Valenciana i caldrà expressar: la convocatòria i la identificació de les subvencions, el programa i el crèdit pressupostari a què s'imputen, el nom o la raó social dels beneficiaris, el número d'identificació fiscal, les finalitats de la subvenció, els programes o projectes subvencionats i la quantitat concedida.  
2. La publicitat de les subvencions concedides s'inserirà en la corresponent seu electrònica o portal institucional de la Generalitat en internet, www.gva.es, així com en la pàgina web de la conselleria competent en matèria de cultura http://www.ceice.gva.es/web/patrimonio-cultural-y-museos/subvenciones-y-ayudas1 o http://www.ceice.gva.es/va/web/patrimonio-cultural-y-museos/subvenciones-y-ayudas1 i en els termes i les condicions previstos en la Llei 19/2013, de 9 de desembre, de transparència, accés a la informació pública i bon govern i la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
3. Els beneficiaris hauran de donar l'adequada publicitat del caràcter públic del finançament de les activitats. Per a això, en tots els materials que s'utilitzen per a la difusió de les actuacions subvencionades haurà de figurar de forma visible el logotip de la Generalitat Valenciana i la conselleria competent en matèria de cultura, de manera que s'identifique l'origen de la subvenció. El logotip estarà a disposició de les entitats beneficiàries en la pàgina web d'aquesta conselleria.  
  
4. S'informarà cada beneficiari, per escrit, de l'import previst de l'ajuda en equivalent de subvenció brut, així com del seu caràcter de minimis, conforme al previst en el Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
  
Article 11. Recursos  
Les resolucions que concedisquen i deneguen les subvencions posaran fi a la via administrativa i seran recurribles de conformitat amb el que es dispose en la convocatòria.  
  
Article 12. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions, així com complir les obligacions previstes en la Llei 4/1998, d'11 de juny, de la Generalitat, del patrimoni cultural valencià.  
b) Assumir el total finançament dels costos de l'activitat i els costos reals dels possibles excessos respecte del pressupost plantejat, i justificar-los.  
c) Assumir totes les responsabilitats de qualsevol tipus que es deriven d'aquesta activitat, com a titular i promotor.  
d) Acreditar, davant de l'entitat concedent, la realització de l'activitat, així com el compliment dels requisits i les condicions que determinen la concessió o el gaudi de la subvenció.  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
f) Sotmetre's a les actuacions de comprovació i control financer que corresponen a la Intervenció General, en relació amb la subvenció concedida, així com a les actuacions de comprovació que haja d'efectuar la conselleria competent en matèria de cultura, en relació amb l'objecte i la destinació de la subvenció concedida.  
g) Comunicar a la conselleria competent en matèria de cultura, a través de la direcció general competent en l'esmentada matèria, l'obtenció d'altres subvencions, ajudes, ingressos o recursos procedents de qualssevol administracions o ens públics o privats, concedits per a la mateixa finalitat que la prevista en la corresponent convocatòria. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) Donar a conéixer, de manera inequívoca, que es tracta d'una acció subvencionada per la Generalitat, a través de la conselleria competent en matèria de cultura. A aquest efecte, després de la notificació de la resolució de concessió, hauran d'incorporar, si és el cas, en tot el material imprés que es derive de les activitats objecte de respectiva convocatòria, el logotip de la conselleria competent en matèria de cultura, que estarà a disposició de les entitats beneficiàries en la pàgina web d'aquesta conselleria.  
i) Complir, si és el cas, les obligacions de publicitat previstes en l'article 3.2 i 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
j) Justificar la subvenció en els termes i terminis previstos en la respectiva convocatòria.  
k) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, general de subvencions, i amb subjecció a les condicions i els termes establits en l'article 172 de la Llei 1/2015.  
l) Executar les actuacions d'acord amb el projecte tècnic aportat i comunicar a la direcció general competent en matèria de cultura qualsevol incidència o variació que puga produir-se respecte a aquest.  
m) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable al beneficiari, en cada cas, amb la finalitat de garantir l'adequat exercici de les facultats de comprovació i control.  
2. L'incompliment de qualsevol d'aquestes obligacions podrà donar lloc a la revocació i, si és el cas, al reintegrament de les subvencions percebudes i a l'exigència de l'interés de demora des del moment del pagament de la subvenció.  
  
Article 13. Subcontractació de les activitats subvencionades  
Es podrà subcontractar l'activitat objecte de la subvenció fins al total d'aquesta i, en aquest cas, caldrà ajustar-se al que disposa l'article 29 de la Llei 38/2003, de 17 de novembre, general de subvencions.  
  
  
CAPÍTOL III  
Justificació i pagament de les ajudes i resolució d'incidències  
  
Article 14. Justificació de la subvenció  
1. La liquidació de les subvencions s'efectuarà una vegada executat el projecte en la seua totalitat, d'acord amb el pressupost presentat i en els termes i terminis fixats per a la concessió de la subvenció.  
El termini de presentació de la mencionada documentació finalitzarà el 10 de novembre de cada exercici, i podrà ser ampliat de conformitat amb l'article 70 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
2. La justificació de la subvenció concedida la realitzaran les entitats beneficiàries mitjançant la presentació davant de la direcció general competent en matèria de cultura de la documentació de caràcter econòmic justificativa de l'import concedit i d'una memòria tècnica relativa a l'activitat subvencionada.  
3. La documentació de caràcter econòmic contindrà:  
a) Relació detallada de cada una de les despeses incorregudes amb identificació del creditor i del document, el seu import, la data d'emissió i la data de pagament, i haurà de manifestar expressament que s'ha complit l'objecte de la subvenció.  
En el cas de les corporacions locals bastarà, a aquests efectes, la presentació dels corresponents certificats de pagament expedits per l'interventor/a o secretari/ària de la corporació, que inclouran les dades enumerades en l'apartat anterior.  
b) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les activitats. Amb aquesta finalitat, el beneficiari presentarà una declaració responsable detallada, que en el cas de les corporacions locals revestirà la forma de certificat expedit per l'interventor/a o secretari/ària de la corporació, en la qual haurà d'acreditar-se el seu import, la procedència i l'aplicació a les activitats.  
c) Factures o documents de valor probatori equivalent en el tràfic mercantil, incorporats en la relació classificada de les despeses, així com la documentació acreditativa del pagament, que haurà de reunir els requisits inclosos en el Reial decret 1619/2012, de 30 de novembre, pel qual s'aprova el reglament que regula les obligacions de facturació.  
4. La memòria tècnica o descriptiva haurà de contindre una relació detallada de les activitats realitzades, el grau de compliment dels objectius proposats, els materials i la metodologia emprada i totes les altres dades que es considere de rellevància. Si és el cas, s'acompanyarà un exemplar de qualsevol material gràfic o una mostra de caràcter promocional que s'edite en relació amb l'activitat subvencionada.  
  
Article 15. Pagament de la subvenció  
1. El pagament de la subvenció es realitzarà amb la justificació prèvia pel beneficiari de la realització de l'activitat subvencionada, en els termes establits en la normativa reguladora de la subvenció.  
No s'admetran abonaments a compte ni pagaments anticipats, en els termes que preveu l'article 171 de la Llei 1/2015, de 6 de febrer.  
2. No obstant això, amb caràcter previ al pagament de la subvenció, el beneficiari haurà de trobar-se al corrent en el compliment d'obligacions tributàries i davant de la Seguretat Social i aportar una declaració responsable de no ser deutor per resolució de procediment de reintegrament de subvencions.  
3. Serà requisit previ al pagament de les subvencions concedides a les entitats locals l'acreditació d'estar al corrent en el compliment de l'obligació de rendició dels seus comptes anuals, davant de la Sindicatura de Comptes o la conselleria competent, d'acord amb el que estableix l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
4. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat subvencionada.  
5. L'incompliment dels terminis i requisits establits en la present ordre, podrà donar lloc a la pèrdua de la subvenció, amb l'audiència prèvia de la persona interessada.  
6. La no execució de l'activitat completa, segons el projecte aportat, donarà lloc a la pèrdua de la subvenció o la minoració, si és el cas, de la part proporcional de l'activitat executada, segons l'informe del tècnic representant de l'Administració, amb audiència prèvia en ambdós casos de la persona interessada.  
  
Article 16. Pla de control  
1. Es durà a terme el control de la realització de les activitats subvencionades mitjançant la comprovació i el control material de la documentació administrativa i de caràcter econòmic justificativa de l'import concedit i de la resta de documentació aportada relativa a l'activitat subvencionada, que a aquest efecte s'ha establit com d'aportació preceptiva, per al pagament de la subvenció, de conformitat amb el que estableix l'article 169 de la Llei 1/2015, de 6 de febrer, de la Generalitat, d'hisenda pública valenciana, del sector públic instrumental i de subvencions.  
2. El control administratiu i material podrà realitzar-se sobre el total del pagament que es propose en cada línia pressupostària.  
3. L'òrgan concedent podrà realitzar visites en el lloc i en la data indicats pel beneficiari per a la realització de l'activitat i sol·licitar la documentació i informació que considere necessària.  
4. Així mateix, es mantindrà un registre detallat d'aquesta i de totes les altres subvencions que s'acullen a la regla de minimis durant un període de deu exercicis fiscals des de la seua concessió.  
  
Article 17. Modificació i reintegrament  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats podrà donar lloc a la modificació de la resolució de concessió.  
  
2. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora, des del moment del pagament de la subvenció fins a la data en què s'acorde si és procedent el reintegrament, per incompliment de les obligacions i els requisits que s'estableixen en la present ordre, així com en els supòsits de l'article 37 de la Llei 38/2003, de 17 de novembre, general de subvencions, en relació amb l'article 172 de la Llei 1/2015.  
3. S'aplicarà el criteri de proporcionalitat amb reintegrament parcial de la subvenció concedida en els supòsits concrets en què siga aplicable.  
4. El procediment de reintegrament s'iniciarà d'ofici per acord de l'òrgan concedent de la subvenció, en virtut del que disposen els articles 41 i següents de la Llei 38/2003, general de subvencions, i es garantirà, en tot cas, l'audiència de la persona interessada. El termini màxim per a resoldre i notificar la resolució serà de dotze mesos des del moment en què s'incoe l'expedient de revocació o minoració i, si és el cas, de reintegrament. La resolució del procediment posarà fi a la via administrativa.  
5. Les entitats i els beneficiaris d'aquestes subvencions quedaran sotmesos a les responsabilitats i al règim sancionador regulat en el capítol IV del títol X de la Llei 1/2015, de 6 de febrer.  
  
Article 18. Concurrència amb altres subvencions  
Les subvencions regulades per aquestes bases seran compatibles amb la percepció d'altres subvencions procedents de qualssevol administracions o ens públics o privats nacionals o internacionals, sempre que el conjunt de totes aquestes, no supere el cost de l'activitat subvencionada o implique una disminució de l'import del finançament propi exigit, si és el cas, per cobrir l'activitat subvencionada o supere la intensitat d'ajuda establida per a les circumstàncies concretes de cada cas en un reglament d'exempció per categories o en una decisió adoptada per la Comissió Europea.  
Igualment són compatibles amb altres ingressos o recursos per a la mateixa finalitat, amb la limitació de no superar el cost de l'activitat.  
A l'efecte de control dels límits anteriorment exposats, s'exigirà a les persones participants en el projecte una declaració responsable d'ajudes, en la qual s'indiquen totes les subvencions que hagen sigut concedides d'acord amb un règim expressament designat com de minimis i que l'entitat tinga concedides o sol·licitades durant l'exercici fiscal en curs i els dos exercicis fiscals anteriors.  
  
  
DISPOSICIÓ ADDICIONAL  
  
Única. No incidència econòmica  
L'aprovació d'aquestes bases no comporta, en si mateixa, obligacions econòmiques en els pressupostos de la Generalitat Valenciana, sense perjuí de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
DISPOSICIONS FINALS  
  
Primera. Normativa aplicable  
Les subvencions a què es refereix la present ordre s'atorgaran d'acord amb els principis de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats i eficiència en l'assignació i utilització dels recursos destinats amb aquesta finalitat, segons inclou l'article 8.3 de la Llei 38/2003, de 17 de novembre, general de subvencions i es regiran pels preceptes bàsics establits en l'esmentada llei i el seu Reglament de desplegament, aprovat pel Reial decret 887/ 2006, de 21 de juliol, així com pel que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segona. Instruccions  
S'autoritza la direcció general amb competències en matèria de cultura a dictar les instruccions que calguen perquè en l'àmbit de les seues competències, adopte les mesures necessàries per a l'aplicació d'aquesta ordre i de les corresponents convocatòries.  
  
Tercera. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 6 de juliol de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI